b'\n_START_ARTICLE_\nColt Paterson\n_START_SECTION_\nOpis in zgodovina\n_START_PARAGRAPH_\nColt Paterson je bil prvi ve\xc4\x8dstrelni revolver, ki je za svoje delovanje uporabljal princip vrte\xc4\x8dega bobni\xc4\x8da z naboji in eno cevjo. Izdelal ga je ameri\xc5\xa1ki oro\xc5\xbear Samuel Colt, ki je princip delovanja oro\xc5\xbeja 25. februarja 1836 za\xc5\xa1\xc4\x8ditil s patentom v ZDA, Franciji in Angliji. Ime je dobil po kraju Paterson v New Jerseyu, kjer je imel Samuel Colt tovarno. Sprva so ta pet-strelni revolver izdelovali v kalibru .28, \xc5\xbee leto kasneje pa so za\xc4\x8deli izdelovati Colt Patersone v kalibru .36. Prvi modeli niso imeli nabijalnega mehanizma vgrajenega v ohi\xc5\xa1je, zaradi \xc4\x8desar je moral strelec revolver delno razdreti, da je ponovno napolnil bobni\xc4\x8d. Leta 1839 so za\xc4\x8deli izdelovati Patersone z nabijalnim mehanizmom na ohi\xc5\xa1ju, na obod bobni\xc4\x8da pa so namestili prostore za netilke. Tako je strelec lahko ponovno napolnil revolver brez razstavljanja. Kasneje so te spremembe vgradili tudi na revolverje, izdelane med letoma 1836 in 1839. Paterson je imel zanimiv spro\xc5\xbeilec, ki se je skril v ohi\xc5\xa1je kadar kladivce ni bilo napeto.\n_START_SECTION_\nUporaba\n_START_PARAGRAPH_\nRepublika Teksas je za potrebe teksa\xc5\xa1ke mornarice kupila 180 revolverskih \xc5\xa1ibrenic in pu\xc5\xa1k ter enako \xc5\xa1tevilo revolverjev. Paterson je bil tako v boju prvi\xc4\x8d uporabljen \xc5\xbee leta 1836 v teksa\xc5\xa1ki vstaji proti Mehiki.'